b'\n_START_ARTICLE_\nKabardin kieli\n_START_SECTION_\nLevinneisyys ja puhujam\xc3\xa4\xc3\xa4r\xc3\xa4\n_START_PARAGRAPH_\nKabardia puhuvat Kabardi-Balkarian kabardit, Karat\xc5\xa1ai-T\xc5\xa1erkessian t\xc5\xa1erkessit, Mozdokin seudulla asuvat kabardit, Karat\xc5\xa1ai-T\xc5\xa1erkessiassa ja Krasnodarin aluepiiriss\xc3\xa4 asuvat besleneit sek\xc3\xa4 er\xc3\xa4iden Adygean kylien asukkaat. 1800-luvulla suuri osa kabardeista muutti silloiselle Turkin alueella. Heid\xc3\xa4n j\xc3\xa4lkel\xc3\xa4isi\xc3\xa4\xc3\xa4n asuu l\xc3\xa4hinn\xc3\xa4 Turkissa, Syyriassa ja Jordaniassa ja Saksassa._NEWLINE_Vuoden 1989 v\xc3\xa4est\xc3\xb6nlaskennan mukaan Ven\xc3\xa4j\xc3\xa4ll\xc3\xa4 oli 429\xc2\xa0400 kabardin puhujaa. Ven\xc3\xa4j\xc3\xa4n kabardeista 97,6\xc2\xa0% piti \xc3\xa4idinkielen\xc3\xa4\xc3\xa4n kabardia ja 2,2\xc2\xa0% ven\xc3\xa4j\xc3\xa4\xc3\xa4. Toisena kielen\xc3\xa4\xc3\xa4n ven\xc3\xa4j\xc3\xa4\xc3\xa4 puhui 78,1\xc2\xa0% kabardeista. T\xc5\xa1erkesseist\xc3\xa4 kabardin (t\xc5\xa1erkessin) ilmoitti \xc3\xa4idinkielekseen 91,5\xc2\xa0%. Ven\xc3\xa4j\xc3\xa4\xc3\xa4 puhui \xc3\xa4idinkielen\xc3\xa4\xc3\xa4n 5,2\xc2\xa0% ja toisena kielen\xc3\xa4\xc3\xa4n 77,2\xc2\xa0% t\xc5\xa1erkesseist\xc3\xa4._NEWLINE_Ven\xc3\xa4j\xc3\xa4n vuoden 2002 v\xc3\xa4est\xc3\xb6laskennassa rekister\xc3\xb6itiin 587\xc2\xa0500 kabardin puhujaa. Kabardeista 92,9\xc2\xa0% ja t\xc5\xa1erkesseist\xc3\xa4 94,5\xc2\xa0% osaa ven\xc3\xa4j\xc3\xa4\xc3\xa4. Kabardin kielt\xc3\xa4 puhuu kotitasavalloissaan asuvista kabardeista 98,9\xc2\xa0% ja t\xc5\xa1erkesseist\xc3\xa4 96,6\xc2\xa0%. Kabardia osaa my\xc3\xb6s huomattava osa abazoista. Kabardi-Balkarian koko v\xc3\xa4est\xc3\xb6st\xc3\xa4 kabardia puhuu 56,1\xc2\xa0% ja Karat\xc5\xa1ai-T\xc5\xa1erkessian v\xc3\xa4est\xc3\xb6st\xc3\xa4 13,4\xc2\xa0%._NEWLINE_Vuoden 2010 v\xc3\xa4est\xc3\xb6nlaskennan mukaan Ven\xc3\xa4j\xc3\xa4ll\xc3\xa4 on 515\xc2\xa0700 kabardin puhujaa._NEWLINE_Ven\xc3\xa4j\xc3\xa4n ulkopuolella asuvista adygelaisista kansoista: kabardeista, t\xc5\xa1erkesseist\xc3\xa4 ja adygeista on esitetty erilaisia lukuja. Adygelaisten kielen puhujien m\xc3\xa4\xc3\xa4r\xc3\xa4 heid\xc3\xa4n keskuudessaan on tuntematon.\n_START_SECTION_\nHistoria ja murteet\n_START_PARAGRAPH_\nKabardi kuuluu luoteiskaukasialaisten eli abhaasilais-adygelaisten kielten adygelaiseen ryhm\xc3\xa4\xc3\xa4n. Sen hyvin l\xc3\xa4heinen sukukieli on adyge._NEWLINE_L\xc3\xa4ntinen adygen ja it\xc3\xa4inen kabardin murreryhm\xc3\xa4 ovat syntyneet 1200\xe2\x80\x931300-luvulla, jolloin kabardien esi-is\xc3\xa4t muuttivat it\xc3\xa4\xc3\xa4n nykyisen Kabardian alueelle. Kabardien, iranilaisten alaanien ja turkkilaisheimojen v\xc3\xa4listen kontaktien tuloksena kabardimurteista erkani vanhakantainen beslenei, joka toimi kahden murreryhm\xc3\xa4n v\xc3\xa4lisen\xc3\xa4 yhdist\xc3\xa4v\xc3\xa4n\xc3\xa4 lenkkin\xc3\xa4. 1400\xe2\x80\x931500-luvuilla it\xc3\xa4\xc3\xa4np\xc3\xa4in Terekin rannoille suuntautuneen muuttoliikkeen seurauksena kehittyiv\xc3\xa4t Suur-Kabardian ja V\xc3\xa4h\xc3\xa4-Kabardian murteet. 1700\xe2\x80\x931800-lukujen vaihteessa osa kabardeista siirtyi nykyisen Karat\xc5\xa1ai-T\xc5\xa1erkessian alueelle, jossa he sekoittuivat muihin adygeheimoihin sek\xc3\xa4 osittain abazoihin. T\xc3\xa4m\xc3\xa4n tuloksena syntyi nyky\xc3\xa4\xc3\xa4n t\xc5\xa1erkessiksi kutsuttu murre. Muita p\xc3\xa4\xc3\xa4murteita ovat Mozdokin ja Adygeassa asuvien kabardien puhuma Kubanin murre. Suur-Kabardiassa puhuttujen Baksanin ja Malkan paikallismurteiden sek\xc3\xa4 V\xc3\xa4h\xc3\xa4-Kabardian murteen katsotaan muodostavan varsinaiskabardin p\xc3\xa4\xc3\xa4murteen._NEWLINE_Muihin luoteiskaukasialaisiin kieliin verrattuna kabardissa on v\xc3\xa4hemm\xc3\xa4n konsonantteja ja enemm\xc3\xa4n vokaaleja. Kirjakieless\xc3\xa4 on alkuper\xc3\xa4isi\xc3\xa4 konsonanttifoneemeja 45 ja vokaaleja seitsem\xc3\xa4n.\n_START_SECTION_\nNykytilanne\n_START_PARAGRAPH_\nKabardin asema Ven\xc3\xa4j\xc3\xa4ll\xc3\xa4 asuvan kieliyhteis\xc3\xb6n kommunikaatiov\xc3\xa4lineen\xc3\xa4 on vahva ja kirjakielen k\xc3\xa4ytt\xc3\xb6ala melko laaja. \xc3\x84idinkielt\xc3\xa4 arvostetaan ja kansallinen itsetunto on vankka. Nykyisell\xc3\xa4\xc3\xa4n kieli on varsin elinvoimainen.'